[Foto’s] Bordspeletjie sorg vir onvergeetlike verlowingJustin Lebon en Michal Ott. Foto: Facebook ŉ Man van Kalifornië in die VSA het onlangs op sosiale media vertel hoe hy seker gemaak het hy vra die ja-woord op een van die onvergeetlikste maniere ooit deur hul gunsteling tydverdryf te gebruik. Justin Lebon (29) en sy meisie, Michal Ott (25), is verslaaf aan die bekende bordspeletjie, Monopoly. Toe Lebon besluit het om Ott te vra om met hom te trou, het hy dus besluit om ŉ unieke weergawe van die speletjie te ontwerp en haar uiteindelik te lei tot by die groot oomblik. Volgens Metro News het die bord wat Lebon ontwerp en saam met ŉ vriend gebou het, verskeie besonderhede van die paartjie se verhouding bevat, soos die plek waarheen hulle op hul eerste afspraak gegaan het, die name van die strate waar hulle grootgeword het, hul gunsteling vakansieplekke en hul huidige woonstel. Ott moes die speletjie speel en Lebon het die dobbelstene só ontwerp dat sy elke keer op die beplande plek op die bord land. Presies sewe skuiwe nadat die speletjie begin het, het Ott op “Kans” geland waar die kaartjie haar gestuur het om ŉ spesiale versteekte kompartement op die bord oop te maak, waar ŉ blink verlowingsring vir haar gewag het. Die verlowing het glo reeds in Desember verlede jaar plaasgevind, maar Lebon het dit eers onlangs op sy Imgur-profiel gedeel.